REGULAMENTUL (CE) NR. 492/2009 AL CONSILIULUI
din 25 mai 2009
de abrogare a 14 regulamente caduce din domeniul politicii comune de pescuit
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere Actul de aderare din 1985, în special articolul 162, articolul 163 alineatul (3), articolul 164 alineatul (2), articolul 165 alineatul (8), articolul 171, articolul 349 alineatul (5), articolul 350, articolul 351 alineatul (5), articolul 352 alineatul (9) și articolul 358,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 20,
având în vedere Actul de aderare din 2003, în special articolul 24 și anexele VI, VIII, IX și XII,
având în vedere propunerea Comisiei,
având în vedere avizul Parlamentului European,
întrucât:
(1)
Sporirea transparenței legislației comunitare reprezintă un element esențial al strategiei pentru o mai bună legiferare implementată de instituțiile europene. În acest context, devine necesară eliminarea dintre actele legislative active a acelora care au încetat să producă efecte reale.
(2)
Regulamentele din domeniul politicii comune de pescuit enumerate în continuare au devenit caduce, cu toate că oficial sunt încă în vigoare:
-
Regulamentul (CEE) nr. 31/83 al Consiliului din 21 decembrie 1982 referitor la o acțiune comună interimară de restructurare a sectorului pescuitului de coastă și a acvaculturii (2). Respectivul regulament a încetat să producă efecte, întrucât se referea la finanțarea comunitară a proiectelor de investiții pentru anul 1982;
-
Regulamentul (CEE) nr. 3117/85 al Consiliului din 4 noiembrie 1985 privind stabilirea normelor generale de acordare de compensații pentru sardine (3). Respectivul regulament a încetat să producă efecte, întrucât era destinat aplicării în perioada de tranziție ulterioară aderării Spaniei la Comunitățile Europene;
-
Regulamentul (CEE) nr. 3781/85 al Consiliului din 31 decembrie 1985 de stabilire a unor măsuri referitoare la operatorii care nu respectă unele dispoziții privind activitățile de pescuit stabilite prin actul de aderare a Spaniei și Portugaliei (4). Respectivul regulament a încetat să producă efecte, întrucât era destinat aplicării în perioada de tranziție ulterioară aderării Spaniei la Comunitățile Europene;
-
Regulamentul (CEE) nr. 3252/87 al Consiliului din 19 octombrie 1987 privind coordonarea și promovarea cercetării în sectorul pescuitului (5). Respectivul regulament a încetat să producă efecte, întrucât domeniul său este acum acoperit de Regulamentul (CE) nr. 199/2008 al Consiliului privind instituirea unui cadru comunitar pentru colectarea, gestionarea și utilizarea datelor din sectorul pescuitului și sprijinirea consultanței științifice cu privire la politica comună în domeniul pescuitului (6);
-
Regulamentul (CEE) nr. 3571/90 al Consiliului din 4 decembrie 1990 de stabilire a unor măsuri referitoare la aplicarea politicii comune a pescuitului în fosta Republică Democrată Germană (7). Respectivul regulament a încetat să producă efecte, întrucât era destinat aplicării în perioada de tranziție ulterioară unificării Germaniei;
-
Regulamentul (CEE) nr. 3499/91 al Consiliului din 28 noiembrie 1991 de stabilire a unui cadru comunitar pentru realizarea de studii și proiecte pilot legate de conservarea și administrarea resurselor halieutice din Mediterană (8). Respectivul regulament a încetat să producă efecte, întrucât domeniul său este acum acoperit de Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană, de modificare a Regulamentului (CEE) nr. 2847/93 și de abrogare a Regulamentului (CE) nr. 1626/94 (9);
-
Regulamentul (CE) nr. 1275/94 al Consiliului din 30 mai 1994 privind adaptări ale regimului prevăzut de capitolele referitoare la pescuit din Actul de aderare a Spaniei și a Portugaliei (10). Respectivul regulament a încetat să producă efecte, întrucât era destinat aplicării în perioada de tranziție ulterioară aderării Spaniei la Comunitățile Europene;
-
Regulamentul (CE) nr. 1448/1999 al Consiliului din 24 iunie 1999 privind stabilirea unor măsuri tranzitorii pentru gestionarea anumitor tipuri de pescuit în Mediterană și de modificare a Regulamentului (CE) nr. 1626/94 (11). Respectivul regulament a încetat să producă efecte, întrucât domeniul său este acum acoperit de Regulamentul (CE) nr. 1967/2006;
-
Regulamentul (CE) nr. 300/2001 al Consiliului din 14 februarie 2001 de stabilire a măsurilor care urmează a fi aplicate în 2001 pentru refacerea rezervelor de cod din Marea Irlandei (secțiunea VIIa CIEM) (12). Respectivul regulament a încetat să producă efecte, întrucât era destinat a fi în vigoare pentru o perioadă care a expirat între timp;
-
Regulamentul (CE) nr. 2561/2001 al Consiliului din 17 decembrie 2001 de promovare a conversiei navelor de pescuit și a pescarilor care, până în 1999, cădeau sub incidența acordului de pescuit cu Marocul (13). Respectivul regulament a încetat să producă efecte, întrucât planurile naționale de transformare a flotei la care se aplica s-au încheiat;
-
Regulamentul (CE) nr. 2341/2002 al Consiliului din 20 decembrie 2002 de stabilire pentru 2003 a posibilităților de pescuit și a condițiilor conexe pentru anumite stocuri de pești și grupuri de stocuri de pești, aplicabile în apele comunitare și, pentru navele comunitare, în ape în care sunt necesare limitări ale capturilor (14). Respectivul regulament a încetat să producă efecte, întrucât era destinat reglementării activităților de pescuit efectuate în anul 2003;
-
Regulamentul (CE) nr. 2372/2002 al Consiliului din 20 decembrie 2002 de instituire a unor măsuri specifice destinate indemnizării sectoarelor pescuitului, conchilioculturii și acvaculturii din Spania afectate de deversările de petrol cauzate de naufragiul navei Prestige (15). Respectivul regulament a încetat să producă efecte, întrucât programul național de acordare a compensațiilor căruia i se aplica s-a încheiat;
-
Regulamentul (CE) nr. 2287/2003 al Consiliului din 19 decembrie 2003 de stabilire pentru 2004 a posibilităților de pescuit și a condițiilor conexe pentru anumite stocuri de pești și grupuri de stocuri de pești, aplicabile în apele comunitare și, pentru navele comunitare, în ape în care sunt necesare limitări ale capturilor (16). Respectivul regulament a încetat să producă efecte, întrucât era destinat reglementării activităților de pescuit efectuate în anul 2004;
-
Regulamentul (CE) nr. 52/2006 al Consiliului din 22 decembrie 2005 de stabilire a posibilităților de pescuit și a condițiilor conexe pentru anumite stocuri de pești și grupuri de stocuri de pești aplicabile în Marea Baltică pentru 2006 (17). Respectivul regulament a încetat să producă efecte, întrucât era destinat reglementării activităților de pescuit efectuate în anul 2006;
(3)
Din motive de claritate și certitudine juridică, aceste regulamente caduce ar trebui să fie abrogate,
ADOPTĂ PREZENTUL REGULAMENT:
Articolul 1
Regulamente care se abrogă
Regulamentele: (CEE) nr. 31/83, (CEE) nr. 3117/85, (CEE) nr. 3781/85, (CEE) nr. 3252/87, (CEE) nr. 3571/90, (CEE) nr. 3499/91, (CE) nr. 1275/94, (CE) nr. 1448/1999, (CE) nr. 300/2001, (CE) nr. 2561/2001, (CE) nr. 2341/2002, (CE) nr. 2372/2002, (CE) nr. 2287/2003 și (CE) nr. 52/2006 se abrogă.
Articolul 2
Intrarea în vigoare
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 mai 2009.